CELEX: 32016R2376
Language: da
Date: 2016-10-13 00:00:00
Title: Kommissionens delegerede forordning (EU) 2016/2376 af 13. oktober 2016 om fastsættelse af en udsmidsplan for venusmuslinger (Venus spp.) i de italienske territorialfarvande

23.12.2016   
            
            
               DA
            
            
               Den Europæiske Unions Tidende
            
            
               L 352/48
            
         KOMMISSIONENS DELEGEREDE FORORDNING (EU) 2016/2376
   af 13. oktober 2016
   om fastsættelse af en udsmidsplan for venusmuslinger (Venus spp.) i de italienske territorialfarvande
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6,
   under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (2), særlig artikel 15a, og
   ud fra følgende betragtninger:
   
               (1)
            
            
               Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
            
         
               (2)
            
            
               Ved artikel 15, stk. 6, i forordning (EU) nr. 1380/2013 tillægges Kommissionen beføjelse til ved delegerede retsakter at vedtage udsmidsplaner for en periode på højst tre år på grundlag af fælles henstillinger, som medlemsstaterne udarbejder i samråd med de relevante rådgivende råd. Udsmidsplaner kan også omfatte tekniske foranstaltninger vedrørende fiskeri.
            
         
               (3)
            
            
               Som den eneste medlemsstat med en direkte forvaltningsmæssig interesse i fiskeriet efter venusmuslinger (Venus spp.) i de italienske territorialfarvande forelagde Italien en henstilling for Kommissionen i henhold til artikel 18 i forordning (EU) nr. 1380/2013. Efter høring af Det Rådgivende Råd for Middelhavet (MEDAC) blev denne henstilling forelagt i form af en national forvaltningsplan for udsmid af Venus spp. Efter at henstillingen blev forelagt, blev Italiens videnskabelige bidrag gennemgået af Den Videnskabelige, Tekniske og Økonomiske Komité for Fiskeri (STECF). De foranstaltninger, som den fælles henstilling omfatter, overholder bestemmelserne i artikel 18, stk. 3, i forordning (EU) nr. 1380/2013.
            
         
               (4)
            
            
               Med henblik på at vedtage udsmidsplaner og for de arter, der er omfattet af landingsforpligtelsen, tillægges Kommissionen ved artikel 15a i forordning (EF) nr. 1967/2006 beføjelse til at fastsætte en bevarelsesmæssig mindstereferencestørrelse med det formål at sikre beskyttelse af unge marine organismer. Bevarelsesmæssige mindstereferencestørrelser kan, hvor det er hensigtsmæssigt, afvige fra de størrelser, der er fastsat i bilag III til samme forordning.
            
         
               (5)
            
            
               Ifølge STECF's konklusioner om den nationale forvaltningsplan for udsmid af Venus spp. er Venus spp. blandt de arter, der har en høj overlevelsesrate efter fangst, hvilket berettiger til en anmodning om undtagelse fra landingsforpligtelsen for den del af fangsten, der smides ud igen. En reduktion af den bevarelsesmæssige mindstereferencestørrelse fra 25 mm til 22 mm er ikke uforenelig med længden af de voksne individer, så det bør ikke have nogen betydelig indvirkning på beskyttelsen af de unge organismer. Det forventes at føre til en lille reduktion af bestandens reproduktive potentiale, hvilket ikke anses for at have nogen væsentlig indvirkning på bestanden. Endelig konkluderedes det, at det foreslåede videnskabelige overvågningsprogram sandsynligvis vil give tilstrækkelige data til at kunne vurdere virkningerne af udsmidsplanen.
            
         
               (6)
            
            
               For at sikre passende kontrol med gennemførelsen af landingsforpligtelsen bør medlemsstaten udarbejde en liste over fartøjer, der er omfattet af nærværende forordning.
            
         
               (7)
            
            
               Idet foranstaltningerne i denne forordning indvirker direkte på de økonomiske aktiviteter knyttet til fiskeri og planlægningen af EU-fartøjernes fangstsæson, bør forordningen træde i kraft på tredjedagen efter offentliggørelsen i Den Europæiske Unions Tidende. I henhold til artikel 15, stk. 6, i forordning (EU) nr. 1380/2013 bør nærværende forordning højst anvendes i en periode på tre år —
            
         VEDTAGET DENNE FORORDNING:
   Artikel 1
   Genstand
   Ved denne forordning fastsættes de nærmere bestemmelser for gennemførelsen af den landingsforpligtelse, der gælder for fiskeri efter Venus spp. i de italienske territorialfarvande, jf. artikel 15, stk. 1, litra d), i forordning (EU) nr. 1380/2013.
   Artikel 2
   Bevarelsesmæssig mindstereferencestørrelse
   1.   Med henblik på artikel 15, stk. 11, i forordning (EU) nr. 1380/2013 og uanset den bevarelsesmæssige mindstereferencestørrelse, der er fastsat i bilag III til forordning (EF) nr. 1967/2006, vil en samlet længde på 22 mm tjene som bevarelsesmæssig mindstereferencestørrelse for Venus spp. i de italienske territorialfarvande.
   2.   Størrelsen af Venus spp. måles i henhold til bilag IV til forordning (EF) nr. 1967/2006.
   Artikel 3
   Fartøjsliste
   1.   Medlemsstatens myndigheder fastsætter, hvilke fartøjer der er omfattet af landingsforpligtelsen.
   2.   Via det sikre EU-websted for fiskerikontrol skal medlemsstatens myndigheder senest den 31. december 2016 forelægge Kommissionen en liste over fartøjer med tilladelse til at fiske efter Venus spp. med hydrauliske skrabere i de italienske territorialfarvande. Medlemsstatens myndigheder skal sørge for, at denne liste altid er ajourført.
   Artikel 4
   Ikrafttræden
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 1. januar 2017 til den 31. december 2019.
   Artikel 3 anvendes dog fra ikrafttrædelsesdatoen.
   
      Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
      Udfærdiget i Bruxelles, den 13. oktober 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 28.12.2013, s. 22.
   
      (2)  EUT L 409 af 30.12.2006, s. 11.